ครม.ถกปฏิรูปตลท.วันนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ครม. นัดพิจารณาร่าง พ.ร.บ.หลักทรัพย์ 11 พ.ค. เดินหน้าแผนปฏิรูปตลาดหลักทรัพย์ 
แหล่งข่าวจากทำเนียบเปิดเผยว่า วันที่ 11 พ.ค.นี้ ที่ประชุมคณะรัฐมนตรี (ครม.) จะพิจารณาร่างแก้ไข พ.ร.บ.หลักทรัพย์และตลาดหลักทรัพย์พ.ศ.2535 ตามข้อเสนอของนายไตรรงค์ สุวรรณคีรี รองนายกรัฐมนตรี 
ทั้งนี้ ที่ผ่านมาตลาดหลักทรัพย์แห่งประเทศไทย (ตลท.) และหน่วยงานที่เกี่ยวข้องได้เปิดรับฟังความคิดเห็นจากหลายฝ่าย ซึ่งไม่มีข้อคัดค้านการปฏิรูปตลาดหลักทรัพย์และการยกเลิกการผูกขาดธุรกิจตลาดหลักทรัพย์ มีเพียงข้อเสนอเท่านั้น 
ด้านสำนักงานคณะกรรมการพัฒนาการเศรษฐกิจและสังคมแห่งชาติ (สศช.) มีความเห็นว่าควรมอบหมายให้กระทรวงการคลังและหน่วยงานที่ดำเนินการด้านส่งเสริมการเปิดเสรีในธุรกิจหลักทรัพย์กำหนด เพื่อให้การปฏิรูปตลาดทุนเป็นไปตามเจตนารมณ์ของร่าง พ.ร.บ.
นอกจากนี้ ควรมอบหมายให้กองทุนส่งเสริมการพัฒนาตลาดทุน จัดทำแผนการ บริหารเงินลงทุน ประกอบกับแผนการดำเนินงานและงบรายจ่ายที่ต้องเสนอรัฐมนตรีว่าการกระทรวงการคลังเป็นประจำทุกปี ตามหมวด 6/1 มาตรา 199 ของร่าง พ.ร.บ. เพื่อให้กองทุนดำเนินการได้ และไม่เป็นภาระต่องบประมาณ
ขณะที่กระทรวงพาณิชย์ให้ความเห็นว่า ควรมีบทบัญญัติห้ามผู้ที่ไม่ประกอบธุรกิจตลาดหลักทรัพย์ใช้ชื่อในธุรกิจว่า “ตลาดหลักทรัพย์” หรือ “ตลาดทุน” หรือคำที่มีความหมายเช่นเดียวกัน เนื่องจากผู้ที่จะประกอบธุรกิจหลักทรัพย์ได้ จะต้องเป็นบริษัทมหาชนจำกัด ซึ่งตาม พ.ร.บ.บริษัทมหาชน พ.ศ. 2535 มาตรา 30 กำหนดให้บริษัทมหาชนจำกัดจะต้องมีข้อบังคับกำหนดในเรื่องเกี่ยวกับบริษัท ซึ่งตาม พ.ร.บ. ที่แก้ไขเพิ่มเติมมาตรา 162, 163, 164, 165 และ 166 ได้กำหนดคำว่าข้อบังคับของตลาดไว้ซึ่งอาจจะทำให้เกิดปัญหาในทางปฏิบัติได้ จึงเห็นควรให้แก้ไขถ้อยคำร่างพ.ร.บ.นี้ใหม่